Príloha č. 1

ZMENA DOHODY O ZALOŽENÍ EURÓPSKEJ BANKY PRE OBNOVU A ROZVOJ, KTORÁ UMOŽNÍ BANKE VYKONÁVAŤ OPERÁCIE V KRAJINÁCH JUŽNÉHO A VÝCHODNÉHO STREDOZEMIA 
(REZOLÚCIA Č. 137)



RADA GUVERNÉROV

Sledujúc historické zmeny, ku ktorým dochádza v severnej Afrike a na Strednom Východe;

Odvolajúc sa na rezolúciu č. 134 Možné geografické rozšírenie rozsahu pôsobenia banky prijatú 21. mája 2011, ktorou Rada guvernérov požiadala Radu riaditeľov pripraviť odporúčania pre Radu guvernérov týkajúcich sa, okrem iného, zmeny článku 1 Dohody o založení Európskej banky pre obnovu a rozvoj (ďalej len „dohoda“), ktorou sa ustanovuje príslušné regionálne rozšírenie geografického rozsahu pôsobenia EBOR a pre vhodný mechanizmus na udelenie štatútu prijímajúcej krajiny členským krajinám v rámci tohto rozšíreného regiónu a zároveň zabezpečiť, že takéto rozšírenie nebude si vyžadovať ďalšie  kapitálové príspevky alebo ohrozí schválený rozsah a dosah operácií banky v súčasných prijímajúcich krajinách; 

Odvolajúc sa na potvrdenie Rady riaditeľov v Správe o štvrtom preskúmaní kapitálových zdrojov na roky 2011 – 2015 (CRR4), Rada guvernérov rezolúciou č. 128 schválila, že graduácia zostáva hlavným princípom pre banku; 

Posúdiac a súhlasiac so správou Rady riaditeľov pre Radu guvernérov o Geografickom rozšírení rozsahu pôsobenia banky o južné a východné Stredozemie a jej odporúčaniami, okrem iného, že Rada guvernérov schváli zmenu článku 1 dohody, ktorá umožní banke vykonávať operácie v krajinách južného a východného Stredozemia;

TÝMTO ROZHODLA, ŽE:

Článok 1 dohody sa nahrádza takto: 

„ČLÁNOK 1: ÚČEL

V rámci prispievania k hospodárskemu pokroku a obnove je účelom banky podpora prechodu k otvorenému, trhovo zameranému hospodárstvu a podpora súkromnej a podnikateľskej iniciatívy v krajinách strednej a východnej Európy, ktoré sa zaviazali dodržiavať zásady demokracie viacerých strán, pluralizmu a trhového hospodárstva a ktoré tieto zásady uplatňujú. Cieľ banky sa môže za rovnakých podmienok dosahovať aj v Mongolsku a v členských krajinách južného a východného Stredozemia na základe rozhodnutia banky pri schválení najmenej dvomi tretinami guvernérov, ktorí predstavujú najmenej tri štvrtiny celkového počtu hlasov členov. Preto akýkoľvek odkaz na „krajiny strednej a východnej Európy“, „krajiny zo strednej a východnej Európy“, „prijímajúcu krajinu (alebo krajiny)“ alebo na „prijímajúcu členskú krajinu (alebo krajiny)“, uvedený v tejto dohode a jej prílohách, sa vzťahuje aj na Mongolsko a na každú z týchto krajín južného a východného Stredozemia.“

Prijatie uvedenej zmeny členmi banky sa vyžaduje (a) vykonaním a uložením listiny v banke, ktorou príslušný člen prijal uvedenú zmenu v súlade s jeho právnym poriadkom a (b) predložením potvrdenia v takej forme a obsahu, ktoré vyhovuje banke, že zmena bola prijatá a listina o prijatí bola potvrdená a uložená v súlade s právnym poriadkom tohto člena.

3.      Uvedená zmena nadobudne platnosť sedem dní po dátume oficiálneho oznámenia EBOR po splnení požiadaviek na prijatie uvedenej zmeny v súlade s článkom 56 Dohody o založení banky. 





Prijaté 30. septembra 2011

